**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

1. **Անհրաժեշտությունը**

«Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագիծը (այսուհետ՝ Նախագիծ) մշակվել է սոցփաթեթի շահառուների սոցփաթեթից օգտվելու իրավունքի ապահովման համար համապատասխան ֆինանսական միջոցներ հատկացնելու անհրաժեշտությամբ պայմանավորված։

**2. Ընթացիկ իրավիճակը և տվյալ բնագավառում իրականացվող քաղաքականությունը**

Նախագծով առաջարկվող լրացումները պայմանավորված են Քննչական կոմիտեի, Արագածոտնի, Արարատի և Գեղարքունիքի մարզպետարանների կողմից Աշխատանքի և սոցիալական հարցերի նախարարությանը գրավոր և բանավոր ներկայացված այն հանգամանքով, որ թափուր հաստիքների համալրման և որոշակի դեպքերում նոր հաստիքների նախատեսման (մարզպետարանների դպրոցներում ուսուցչի օգնականների և այլ հաստիքների, Քննչական կոմիտեում քննիչների ավելացման) արդյունքում վերջիններիս արդեն իսկ հատկացված սոցփաթեթի միջոցները չեն բավարարելու 2022 թվականի ինն ամսվա և տարվա կտրվածքով իրենց համակարգերի բոլոր սոցփաթեթի շահառուների սոցփաթեթի իրավունքն ապահովելու համար։

Նշենք նաև, որ Նախագծի հավելվածներով ներկայացված լրացումները և փոփոխությունները ներկայացվել են հաշվի առնելով, ինչպես համապատասխան մարմինների 2022 թվականի կիսամյակի կատարողական ցուցանիշները, այնպես էլ՝ աշխատանքային կարգով տվյալ մարմինների հետ ճշգրտված տեղեկատվությունը։

Հարկ է առանձնակի անդրադառնալ Քննչական կոմիտեի համար առաջարկվող լրացմանը, որի հետ կապված վերջիններիս կողմից նշվել է (համապատասխան գրությունը կցվում է), որ.

«ՀՀ քրեական դատավարության և քրեական նոր օրենսգրքերի ընդունմամբ պայմանավորված (օրենսգրքերը ուժի մեջ են մտել 2022 թ. հուլիսի 01-ից) 2022 թվականի հուլիսի 01-ից մինչև օգոստոսի 01-ն ընկած ժամանակահատվածում ՀՀ պաշտպանության նախարարության, ՀՀ ոստիկանության, ՀՀ քրեակատարողական ծառայության և ՀՀ արտակարգ իրավիճակների նախարարության հետաքննիչները նշանակվում են ՀՀ քննչական կոմիտեում որպես քննիչներ:

ՀՀ վարչապետի 2022 թվականի հունիսի 08-ի N 653-Ա որոշմամբ կոմիտեի հաստիքների թիվը 210 հաստիքով ավելացել է:

Ելնելով վերոգրյալից՝ անհրաժեշտություն է առաջանում կոմիտեին սոցիալական փաթեթի համար հատկացնել ևս 6,480,000 ՀՀ դրամ գումար (հաշվարկը կատարվել է 6 ամսվա կտրվածքով 180 անձի համար՝ 210 անձի փոխարեն հաշվի առնելով կոմիտեին առաջին կիսամյակում հատկացված գումարից չօգտագործված մնացորդը):

Միաժամանակ տեղեկացնում ենք, որ որոշումով պայմանավորված կփոխվի նաև 2023-2025թթ. միջնաժամկետ ծախսային ծրագրի հայտի ցուցանիշը:»։

Վերը նշված առաջարկը հաշվի առնելով և վերանայելով այն՝ կոմիտեի 2022 թվականի կիսամյակի կատարողական ցուցանիշներով Նախագծի հավելվածներով առաջարկվում է կոմիտեին հատկացված սոցփաթեթի միջոցներն ավելացնել 2022 թվականի տարվա համար՝ 5,622.0 հազ. դրամ (145 շահառուի հաշվարկով)։

**Համապատասխան հաշվարկները կցվում են Նախագծի փաթեթին։**

Այսպիսով, Նախագծով 1015-12001 միջոցառման շրջանակներում՝ տվյալ միջոցառման կատարողների միջև վերաբաշխվում են 2022 թվականի համար հատկացված միջոցները, մասնավորապես՝ անդրադառնալով Նախագծի հավելվածներով առաջարկվող տարեկան ցուցանիշներին հարկ է նշել՝

1) Այլ մարմինների տարեկան գումարից **նվազեցվում է** 24,498.0 հազ. դրամ։

**Նվազեցումների ընդհանուր գումարը կազմում է 24,498.0 հազ. դրամ**։

2) Քննչական կոմիտեի տարեկան գումարին **ավելացվում է** 5,622.0 հազ. դրամ, Արագածոտնի մարզպետարանի տարեկան գումարին՝ 3,900.0 հազ. դրամ, Արարատի մարզպետարանի տարեկան գումարին՝ 11,520.0 հազ. դրամ, Գեղարքունիքի մարզպետարանի տարեկան գումարին՝ 3,456.0 հազ. դրամ։ **Ավելացումների ընդհանուր գումարը կազմում է 24,498.0 հազ. դրամ։**

**Արդյունքում, նշված մարմինների համար տարեկան գումարների վերաբաշխումից (նվազեցումներից և ավելացումներից) հետո Նախագծով 1015-12001 միջոցառման համար 2022 թվականի տարեկան ընդհանուր գումարները փոփոխության չեն ենթարկվում։**

**3. Կարգավորման նպատակը և բնույթը**

Նախագիծը մշակվել է սոցիալական փաթեթի շահառուներին` սոցիալական փաթեթի տրամադրման գործընթացն ապահովելու նպատակով:

**4. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծով ապահովվում է սոցիալական փաթեթի շահառուների սոցիալական փաթեթից օգտվելու շարունակականությունը, որի մշակումը որևէ ռազմավարական փաստաթղթի հետ կապված չէ։

**5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

Նախագծի ընդունմամբ` ՀՀ պետական բյուջեից լրացուցիչ միջոցներ չեն պահանջվի:

**6. Նախագծի մշակման գործընթացում ներգրավված ինստիտուտները և անձիք**

ՀՀ աշխատանքի և սոցիալական հարցերի նախարարություն

**7. Ակնկալվող արդյունքը**

Նախագծի ընդունմամբ ակնկալվում է ապահովել սոցիալական փաթեթի շահառու կազմակերպությունների՝ սոցփաթեթի շահառուներին սոցիալական փաթեթի տրամադրումը՝ որպես սոցիալական, կրթական և այլ խնդիրների ապահովման կամ ընտրական միջոցառումների համախումբ` աշխատողների մոտիվացման և աշխատանքի արդյունավետության բարձրացման նպատակով: